གྲུབ་ཐོབ་བརྒྱད་ཅུ་རྩ་བཞིའི་དོ་ཧ་འགྲེལ་བཅས་བཞུགས་སོ། ། ༄༅། ། བཅོམ་ལྡན་འདས་གསུང་གི་དབང་ཕྱུག་ལ་ཕྱག་འཚལ་ལོ། ། གྲུབ་ཐོབ་བརྒྱད་ཅུ་རྩ་བཞི་ཡི། ། རྟོགས་བརྗོད་བརྒྱད་ཅུ་རྩ་བཞིའི་དོན། ། བླ་མའི་གསུང་གི་རྗེས་འབྲངས་ནས། ། ཇི་ལྟར་བཤད་བྱའི་ངག་དོན་རྣམས། ། སྤྲོ་བས་འདིར་ནི་དགོད་པར་བྱ། ། དེ་ལ་འདིར་རྟོགས་བརྗོད་བརྒྱད་ཅུ་རྩ་བཞི་ཞེས་བྱ་བ་འདི་ལ་དོན་རྣམ་པ་གསུམ་གྱིས་བཤད་དེ། ཀླད་དང་། གཞུང་དང་། མཇུག་གོ། ཀླད་ཀྱི་དོན་ལ་གསུམ་སྟེ། མཚན་བསྟན་པ་དང་། མཆོད་པར་བརྗོད་པ་དང་། བཤད་པར་དམ་བཅའ་བའོ། ། དེ་ལ་མཚན་བསྟན་པ་ནི། རྒྱ་གར་སྐད་དུ། སིདྡྷི་ཙ་ཙ་ཏར་ཤཱི་ཏི་བ་བོ་དྷཱ་ཧྲྀ་དཱ་ཡ་ནཱ་མ། ཏུར་བཛྲ་གཱི་ཏི་ནཱ་མ། བོད་སྐད་དུ། གྲུབ་པ་ཐོབ་པ་བརྒྱད་ཅུ་རྩ་བཞིའི་རྡོ་རྗེའི་གླུ་ཞེས་བྱ་བར་བསྟན་ཏེ། དེ་ལ་རྒྱ་གར་སྐད་དུ། ཞེས་པ་ནི་ཁུངས་བཙུན་པ་དང་། ཡིད་ཆེས་པ་དང་། རང་བཟོ་མི་འཇུག་པའི་དགོས་པ་ཡོད་དོ། ། བོད་སྐད་དུ། ཞེས་པ་གྲུབ་ཐོབ་བརྒྱད་ཅུ་རྩ་བཞིའི་རྟོགས་པའི་སྙིང་པོ་ཞེས་བྱ་བ། ལོ་ཙཱ་བའི་དྲིན་བཞག་པའོ། ། དེ་ཡང་མི་གོ་བ་གོ་བར་བྱེད་པ་འཕྲལ་སྐད་དུ་བསྒྱུར་བའོ། ། དེ་ཡང་སིདྡྷི་ནི་གྲུབ་པའོ། ། ཙ་ཏུཿཞེས་པ་ནི་རྩ་བཞི་ཞེས་པའོ། ། བཛྲ་ནི་རྡོ་རྗེའི། ། གཱི་ཏི་ནི་གླུའོ། ། ནཱ་མ་ནི་ཞེས་བྱ་བའོ། ། དེ་ལ་གྲུབ་པ་ཞེས་པ་ནི་འབྲས་བུ་བཞག་པ་སྟེ། ལམ་དེ་ཉིད་བགྲོད་པ་ལས་འབྲས་བུ་མཆོག་དང་ཐུན་མོང་གཉིས་ཚེ་གཅིག་གིས་ཐོབ་པའོ། ། བརྒྱད་ཅུ་རྩ་བཞི་ཞེས་པ་ནི་གྲངས་ལས་བཞག་པ་སྟེ། ཚོགས་ཀྱི་འཁོར་ལོའི་སྐབས་སུ་མང་བ་དང་ཉུང་བ་མ་ཡིན་པར་བརྒྱད་ཅུ་རྩ་བཞི་ཁོ་ནར་གྲངས་ངེས་པའོ། ། རྡོ་རྗེ་ཞེས་པ་རྣམ་རྟོག་གིས་གཞིག་ཏུ་མེད་ཅིང་འདུས་མ་བྱས་པའི་ཕྱིར་རོ། ། གླུ་ཞེས་པ་ཟབ་མོའི་དེ་ཉིད་ཉམས་སུ་མྱོང་ཞིང་རྟོགས་པ་མགུར་དུ་བཞེངས་པའོ། ། དེ་ལྟར་མཚན་བསྟན་ནས་མཆོད་པར་བརྗོད་པ་ནི། འཇམ་པའི་རྡོ་རྗེ་ལ་ཕྱག་འཚལ་ལོ། ། ཞེས་པས་བསྟན་ཏེ། འཇམ་པའི་ཞེས་པ་ནི་ཉོན་མོངས་པའི་ཟུག་རྔུ་མི་མངའ་བས་སོ། ། རྡོ་རྗེ་ནི་འདུས་མ་བྱས་པ་སྟེ་སྐུ་ལྔའི་བདག་ཉིད་ཅན་ལ་བྱ་སྟེ། ཡེ་ཤེས་ལྔ་ཡི་བདག་ཉིད་ཅན། ། དེ་ལ་འཇིགས་བྲལ་མེད་པའོ། ། ལ་ཞེས་པ་ནི་དོན་གྱི་ངོ་བོ་བཅོམ་ལྡན་འདས་སྨྲ་བའི་སེང་གེ་ལ་བྱ། ངག་གི་དབང་ཕྱུག་ཅེས་ཀྱང་བྱ་ལ། རིན་ཆེན་འབྱུང་ལྡན་གྱི་ཡེ་ཤེས་སེམས་དཔའ་དེ་ལ་བྱའོ། ། ཕྱག་འཚལ་ལོ་ཞེས་པ་ནི་སྒོ་གསུམ་དང་བས་སོ། ། དེ་ལ་གང་གིས་གང་ལ་གང་གི་ཕྱིར་བཙལ་ཞེ་ན། དང་པོ་གང་གིས་ན་སྡུད་པ་པོ་དཔའ་བོ་འོད་གསལ་གྱིས་བཙལ། གང་ལ་བཙལ་ན་ཡི་དམ་སྟེ་མངོན་པར་འདོད་པའི་ལྷ་ངག་གི་དབང་ཕྱུག་ལ་ཕྱག་འཚལ་ལོ། ། དགོས་པ་གང་གི་ཕྱིར་བཙལ་ན། དེ་ལ་དགོས་པ་གསུམ་ཡོད་དེ། ། སྡུད་པ་པོ་དེ་ཉིད་ཀྱི་བསམ་པ་རྫོགས་ཤིང་བར་ཆད་མི་འབྱུང་བའི་དགོས་པ་དང་། གཞན་འཇུག་པའི་ཡན་ལག་གི་འབྲེལ་ཚང་བའི་དགོས་པ་དང་། བཀྲ་ཤིས་ཤིང་བདག་གཞན་ཕྱིར་མི་ལྡོག་པའི་ས་ལ་འགོད་པའི་དགོས་པ་ཡོད་དོ། ། དེ་ལྟར་དོན་གསུམ་གྱིས་མཆོད་པར་བརྗོད་ནས། ད་བཤད་པར་དམ་བཅའ་བ་ནི། ཡང་དག་དོན་རྟོགས་སངས་རྒྱས་དང་འདྲ་གྲུབ་པའི་ཞབས་ལ་གུས་བཏུད་ནས། ། གང་ཞིག་སེམས་ཅན་འཁོར་བའི་རྒྱ་མཚོར་མི་དགེའི་ལས་ཀྱི་ཆུ་སྲིན་གྱིས། ། རབ་ཏུ་གཡེང་ཞིང་ཁྲིད་གྱུར་དེ་དག་གདོན་ཕྱིར་རྣལ་འབྱོར་དཔའ་བོ་ཡིས། ། གྲུབ་པ་དག་གི་ཉམས་མྱོང་རྟོགས་པའི་ལྟ་བ་ཕྲེང་བར་བསྡེབ་པར་བྱ། ། ཞེས་པས་བསྟན་ཏེ། དེ་ཡང་གཞན་རྗེས་སུ་གཟུང་བའམ། གྲོལ་ཞིང་སྨིན་པར་བྱ་བའི་ཕྱིར་བཤད་པར་དམ་བཅའ་སྟེ། འདི་ལ་དཔེ་དོན་གཉིས་ལས་དཔེ་ནི་རིགས་དྲུག་གི་སེམས་ཅན་རྣམས་ཀྱི་ནང་ན་དུད་འགྲོར་སྐྱེས་པ་མང་སྟེ། དེ་ཡང་ར་ལི་ཐུགས་ཀྱི་ཕྱག་པོད་ནས་འདི་སྐད་བཤད་དོ། ། འགྲོ་བ་གཞན་ནི་བྱའི་ལུས་ཙམ་མོ། ། དུད་འགྲོ་ནི་བྱའི་སྤུ་ཙམ་མོ། ། འགྲོ་བ་གཞན་ནི་རི་རབ་ཙམ་ལ། དུད་འགྲོ་ནི་རྩི་ཤིང་ནགས་ཚལ་ཙམ་མོ། ། ཞེས་བཤད་པས་ན། ས་བླ་ས་སྟེང་གཉིས་ན་གནས་པའི་འདབ་ཆགས་མཁའ་ལ་ལྡིང་བ་དང་གཅིག། འདོད་དགུ་མི་ཡི་སྤྱོད་པ་དང་གཉིས། གཅན་གཟན་ཤ་ལ་དད་པ་དང་གསུམ། རི་དྭགས་ལྷ་མིན་སྤྱོད་པ་དང་བཞི་ནི་ཁ་འཐོར་གྱི་བྱོལ་སོང་ཡིན་ལ། བྱིངས་ཀྱི་བྱོལ་སོང་ཞེས་པ་ནི་བ་ཚྭ་ཅན་གྱི་རྒྱ་མཚོའམ། གླིང་བར་གྱི་མུན་པའམ། དབང་ཆེན་གསེར་གྱིས་གཞིའི་འོག་ན་ཆང་དར་མའི་སྦང་མ་ལྷག་པ་ཙམ་ཡོད་པ་དེ་ནི་བྱིངས་ཀྱི་བྱོལ་སོང་བྱ་བ་ཡིན་ཏེ། དེ་ལ་ཆུ་སྲིན་ཀུམྦྷིར་ཞེས་བྱ་བ་དེ་གནས་པ་ལ། དེའི་ལུས་པོ་ལ་ཞེང་དུ་དཔག་ཚད་ཉི་ཤུ་རྩ་ལྔ་ཡོད་ལ། ཆུར་དཔག་ཚད་བདུན་ཅུ་རྩ་ལྔ་ཡོད་པ་ལས། དེ་ལོ་ཁྱུད་ཀོང་གཅིག་ཏུ་ཁ་བསྡམས་ནས་སྡོད་པ་ལ། ལོ་གཅིག་ཁ་བྱེ་ནས་ཆུ་འཐུངས་པས་རྒྱ་མཚོ་དེ་དམའ་ཞོལ་གྱིས་འགྲོ་བ་ཙམ་ཞིག་བྱུང་བས། ཆུ་དེའི་སེམས་ཅན་དུང་ཕྱུར་ཙམ་མམ། ཡལ་ཡོལ་ལ་སོགས་པ་གྲངས་མེད་པ་གཅིག་ཁོང་པར་སོང་བས། ། དེ་ནས་ཐར་པའི་དུས་མེད་པ་དེ་བཞིན་ཏུ། ། གང་ཞིག་སེམས་ཅན་ཞེས་པ་ནི་ཁམས་གསུམ་དུ་འཁོར་ཞིང་རྒྱུད་དྲུག་ཏུ་ལྷུང་བ་དེ་ལ་བྱ་སྟེ། ཉོན་མོངས་པའི་ཡིད་དམ་སེམས་ཀྱང་བྱ་བས་ན་སེམས་ཅན་ཅེས་བྱ། དེ་རྒྱ་མཚོ་དང་འདྲ་སྟེ། རྒྱུ་ལྷན་ཅིག་སྐྱེས་པའི་མ་རིག་པ་ལ་རྐྱེན་ཀུན་ཏུ་བཏགས་པའི་མ་རིག་པས་བྱས་ནས་གཟུང་འཛིན་གཉིས་སུ་བྱུང་། དེ་ལ་རྩ་བའི་དུག་རྣམ་པ་གསུམ། ཆགས་སྡང་གཉིས་དང་རྣམ་པ་ལྔ། དྲུག་རྩ་བའི་ཉོན་མོངས་པ། ཉི་ཤུ་ཉེ་བའི་ཉོན་མོངས་པ། སེམས་དང་མི་ལྡན་པའི་འདུ་བྱེད་བཅུ་བཞི། འདུ་ཤེས་ལྔ་བཅུ་རྩ་གཅིག་གོ། དེ་ལས་མཆེད་པའི་ཉོན་མོངས་པ་བརྒྱད་ཁྲི་བཞི་སྟོང་ལ་སོགས་པ་རྣམས་ནི་རྒྱ་མཚོ་དང་འདྲ་སྟེ། དེའི་ཀློང་དུ་བྱིངས་བར་བྱེད་པའི་ཆུ་སྲིན་ཀུམྦྷི་ར་ལྟ་བུ་ནི། མི་དགེ་བའི་ལས་ཀྱི་ཆུ་སྲིན་དྲག་པོས་རབ་ཏུ་གཡེང་ཞིང་ཁྲིད་གྱུར་པས། ཞེས་པ་ལུས་ངག་གི་མི་དགེ་བ་བཅུའི་ལས་ཀྱི་རྣམ་པར་སྨིན་པ་དྲག་པོ་ཆུ་སྲིན་དང་འདྲ་བས་དེས་ཁམས་གསུམ་དུ་གཡེང་ཞིང་ཁྲིད་པས་ཐར་པའི་དུས་མེད་པའོ། ། འོ་ན་དེ་ལས་ཐར་པའི་ཐབས་ཅི་ལྟ་བུ་ཞེས་པ་ལ། དེ་དག་གདོན་པར་བྱ་བའི་ཕྱིར་རྣལ་འབྱོར་པ་དཔའ་བོ་འོད་གསལ་གྱིས་གྲུབ་ཐོབ་བརྒྱད་ཅུ་རྩ་བཞིའི་རྗེས་སུ་འབྲངས་ནས་དཀའ་བའི་དོན་རྣམས་ཕྱོགས་གཅིག་ཏུ་བསྡུས་པ་སྟེ། དེ་ལ་རྟོགས་པའི་སྙིང་པོ་ནི་འབྲས་བུ་སྐུ་གསུམ་ཡེ་ཤེས་ལྔ་ཡི་བདག་ཉིད་ཅན་དེ་ལ་བྱའོ། ། དཀའ་བའི་དོན་རྣམས་ཞེས་པ་ནི། དང་པོ་ཡུལ་ཁྱད་པར་ཅན་ཐོབ་པར་དཀའ། ཐོབ་ནས་ཐབས་ཁྱད་པར་ཅན་ཉམས་སུ་ལེན་པར་དཀའ་བའོ། ། དེ་ནས་འབྲས་བུ་སངས་རྒྱས་ཀྱི་དགོངས་པ་ཁྱད་པར་ཅན་ཐོབ་པར་དཀའ་བས་སོ། ། དོན་ཕྱོགས་གཅིག་ཏུ་བསྡུ་བ་ནི། ཤིན་ཏུ་འཐོར་བ་དེ་དག་ལས་ཞེས་པ་སྟེ། དེ་ལྟར་བསྡུས་ནས་གཞན་རྗེས་སུ་གཟུང་བའམ། གྲོལ་ཞིང་སྨིན་པར་བྱ་བའི་ཕྱིར་དམ་བཅས་པ་ལྟ་བུའོ། ། དེ་ལྟར་གསུམ་གྱིས་ཀླད་ཀྱི་དོན་བསྟན་ནས། དེ་ནས་གཞུང་གི་དོན་བསྟན་པ་ནི། དགོངས་པ་བརྒྱད་ཅུ་རྩ་བཞིའི་དོན་རིམ་པར་བསྟན་པའོ། ། ། །གུ་རུ་ལཱུ་ཧི་པའི་ཞལ་ནས། ཁྱི་རྒོད་མི་བསྲུན་སྣ་ལ་སྦྲང་རྩི་བསྐུས་པས་ཕྱོགས་རྣམས་ཀུན་ཏུ་ཟ་བར་བྱེད། ། དེ་བཞིན་བློ་དམན་སྐལ་མེད་རྣམས་ལ་བླ་མའི་མན་ངག་བྱིན་པས་རང་རྒྱུད་བསྲེགས། ། སྐལ་ལྡན་སྐྱེ་མེད་རྟོགས་པ་རྣམས་ནི་སྣང་བ་ཐུག་ཕྲད་ཙམ་གྱིས་རྣམ་རྟོག་འཇོམས། ། དཔེར་ན་གླང་ཆེན་རབ་ཏུ་མྱོས་པའི་སྣ་ལ་རལ་གྲི་བཏགས་པས་དགྲ་དཔུང་འཇོམས། ། ཞེས་སོ། ། འདི་ལ་གཉིས་ཏེ། བློ་ངན་ལ་ཟབ་མོའི་ཆོས་བསྟན་དུ་མི་རུང་བ་ནི་རྔོན་པ་མི་བསྲུན་པས་ཤ་ཁྱིའི་སྣ་ལ་སྦྲང་རྩི་བསྐུས་པས་ཕྱོགས་རྣམས་ཟ་བར་བྱེད་པའི་དཔེ་བསྟན་པ་དང་གཅིག། སྣོད་དང་ལྡན་པ་ལ་རྣམ་རྟོག་གིས། མ་གནོད་པར་རྒྱལ་པོ་གཟུགས་ཅན་སྙིང་པོའི་གླང་པོ་ཆེའི་དཔེ་བསྟན་པའོ། ། དང་པོ་ནི། ཁྱི་རྒོད་མི་བསྲུན་སྣ་ལ་སྦྲང་རྩི་བསྐུས་པས་ཕྱོགས་རྣམས་ཀུན་ཏུ་ཟ་བར་བྱེད། བློ་དམན་སྐལ་བ་མེད་པ་དག་ལ་བླ་མའི་མན་ངག་བྱིན་པས་རང་རྒྱུད་སྲེག། ཅེས་པས་བསྟན་ཏེ། དེ་ཡང་ཡུལ་པུ་ཏ་རི་ཞེས་བྱ་བ་ན་རྔོན་པའི་རིགས་ལས་འཚོ་བ་བྱེད་པའི་ཁྲོ་ཏེ་ཞེས་བྱ་བ་ཞིག་ཡོད་པ་ལས། དེ་དུས་རྟག་ཏུ་རྔོན་པ་བྱེད་པ་ཡིན་པ་ལ། ། དུས་གཅིག་གི་ཚེ་ན་ཁ་བ་ཆེན་པོ་ཅིག་བྱུང་བ་ལ་རི་དྭགས་བཤོར་དུ་འགྲོ་བས། ཁྱི་ཀུན་དུས་རྟག་ཏུ་ཚད་པས་གདུངས་ནས་གནས་པས་ལུས་ལ་སྤུ་མེད་པ་དང་། རི་དྭགས་ཀྱི་རྗེས་ཚོལ་ཚོལ་ནས་སྣ་ཕྱིད་ནས་འགྲོ་བས། དེ་ལ་སྣ་དང་སྡེར་མོ་ལ་སྦྲང་རྩི་བསྐུས་པས་དེས་བལྡགས་པས། དེ་སྦྲང་རྒོད་ཡིན་པས་ཁྱི་བཟི་སྟེ་ཤེས་པ་འཁྲུལ་ནས་ཕྱོགས་དང་ཕྱོགས་མཚམས་རྣམས་ཀྱི་རྡོ་དང་། དབྱུག་པ་དང་། ཤིང་ལ་སོགས་ཐམས་ཅད་ཟོས་སོ། ། དེ་ནས་བདག་པོ་ཡང་ཟོས། དེ་ནས་རང་གི་རྐང་ལག་ཀྱང་བཅད་ནས་ཟོས་སོ། ། དེས་ན་དེ་ལ་ཕྱོགས་རྣམས་ཀུན་དུ་ཟ་བར་བྱེད། ། ཅེས་སོ། ། དཔེ་དེ་བཞིན་དུ་བློ་དམན་ཅེས་པ་ནི། སྐྱེ་བ་སྔ་མ་ལ་བགྲོད་པར་བྱ་བའི་ལམ་ལ་ཐོས་བསམ་སྒོམ་གསུམ་གྱིས་སྦྱངས་པའི་ལས་འཕྲོ་མེད་པས་བློ་དམན་པའོ། ། སྐལ་བ་མེད་པ་ནི་མཚོན་བྱ་སློབ་མའི་སེམས་ལ་མཚོན་བྱེད་མན་ངག་དང་། མཚོན་པ་པོ་སློབ་དཔོན་དང་གཉིས་པོ་དེ་དང་མི་ལྡན་པས་སྐལ་བ་མེད་པའོ། ། བླ་མའི་མན་ངག་བྱིན་པས་རང་རྒྱུད་བསྲེགས། ཞེས་པ་ནི། བླ་མ་ཞེས་པ་ནི་གོང་ན་མེད་པ་ལ་བྱ་སྟེ། ཐུན་མོང་ལས་ཁྱད་པར་བྱས་པའི་མཆོག་ཏུ་གྱུར་པ་ཅིག་ལ་དེ་སྐད་བྱའོ། ། མན་ངག་ནི་ཐབས་ཀྱིས་ཁྱད་པར་དུ་བྱས་པ་སྟེ། ཚེགས་ཆུང་ལ་དོན་ཆེ་བ་ཅིག་ལ་དེ་སྐད་བྱའོ། ། དེ་ལྟ་བུའི་གདམས་པ་དེ་སྣོད་མིན་ལ་བྱིན་པས་རང་རྒྱུད་སྲེག་པ་ནི་རྟོགས་པའི་ཡུལ་མིན་པས་མཐར་གོལ་ས་དང་བཅས་པའོ། ། དཔེ་གཉིས་པ་ནི། གླང་པོ་རབ་ཏུ་མྱོས་པའི་སྣ་ལ་རལ་གྲི་བཏགས་པས་དགྲ་དཔུང་འཇོམས། ། སྐལ་བཟང་སྐྱེ་མེད་རྟོགས་པ་དག་ནི་སྣང་བ་ཐུག་ཕྲད་དག་གིས་རྣམ་རྟོག་འཇོམས། ། ཞེས་པས་བསྟན་ཏེ། དེའི་དཔེ་ནི་གླང་ཆེན་སྐད་དེ། མ་ག་དྷཱའི་རྒྱལ་པོ་གཟུགས་ཅན་སྙིང་པོ་ལ། ཀོ་ས་ལའི་རྒྱལ་པོ་དང་ཙམ་པ་ཀའི་རྒྱལ་པོ་གཉིས་ཀྱིས་བཙུན་མོའི་སྐྱེ་མཆེད་ལ་དམག་ཆེན་པོ་དྲངས་པས། རྒྱལ་པོ་དེས་གླང་པོ་ཆེ་ལྔ་ལ་མྱོས་པའི་འབྲས་ཆང་དྲངས་ནས་སྣ་ལ་རལ་གྲི་བཏགས་ཏེ། དེའི་ལུས་པོ་ལ་འཐབ་ར་བྱས་ནས་འཐབས་པས་ཕ་རོལ་གྱི་དམག་དཔུང་ཆོམས་ཏེ་རྒྱལ་བར་གྱུར་ཏོ། ། དཔེ་དེ་བཞིན་དུ་སྐལ་བཟང་ཞེས་པ་ནི་ལས་དང་སྐལ་བ་འཛོམ་པ་ཅིག་ལ་བྱ་སྟེ། དེ་ཡང་ལས་ཀྱི་འཕྲོ་ཡོད་པ་ཅིག་ལ་སྐྱེ་བ་ནས་སྐྱེ་བར་ཐོས་བསམ་རྒྱུད་ལ་བསྟེན་པའོ། ། སྐལ་བ་ནི་བླ་མ་དང་ལྡན་པ་ལ་བྱ་སྟེ། རྒྱུ་དབང་གིས་རྒྱུད་ཡོངས་སུ་སྨིན་པར་བྱས། ལམ་གྱི་དུས་སུ་ཏིང་ངེ་འཛིན་ཉམས་སུ་ལེན་པ་ལ་ཡེ་ཤེས་མངོན་དུ་སྐྱེ་བར་བྱས། འབྲས་བུ་ལ་སྐུ་གསུམ་མངོན་དུ་གྱུར་པ་གཅིག་ལ་བྱ་སྟེ། དེས་སྣང་བ་ཐུག་ཕྲད་དུ་རྣམ་རྟོག་འཇོམས་པ་ནི་སྐྱེ་མེད་རྟོགས་པས་རྣམ་རྟོག་ཆོས་ཉིད་དུ་སད་ནས། སྣང་བ་བླ་མར་ཤར་ཙམ་ན་ཏིལ་གྱི་བང་མཛོད་ལ་མེ་ཤོར་བ་ལྟ་བུ་ཡིན་ཏེ། སྣ་ཚོགས་མེའི་གྲོགས་སུ་འགྱུར་པ་ལྟར་སྣང་བ་ཐུག་ཕྲད་ཀྱིས་རྣམ་རྟོག་ཐམས་ཅད་སྐྱེ་མེད་ཀྱི་ངང་དུ་ཟད་ཅིང་འགགས་པས་ན་འཇོམས་ཞེས་པའོ། ། རྟོགས་བརྗོད་བརྒྱད་ཅུ་རྩ་བཞི་ལས། དང་པོ་ལཱུ་ཧི་པའི་དགོངས་པའི་དོན་བླ་མ་ཨ་བྷ་ཡ་ཤྲཱིས་ངག་དོན་དུ་གསུངས་པ་རྫོགས་སོ། ། ༡༽། །གུ་རུ་ལཱི་ལ་པའི་ཞལ་ནས། ཚད་མེད་བཞི་ཡི་དགོན་པ་རུ། ། རྣལ་འབྱོར་རྒྱལ་པོ་སེང་གེ་བཞིན། ། མགོ་ལ་གཡུ་མདོག་རལ་ལྔས་བརྒྱན། ། རྣལ་འབྱོར་དབང་རྟགས་རིགས་ལྔ་འཆང་། ། སེང་གེའི་སྡེར་མོ་བཅུ་དག་གིས། ། གླང་པོ་ཤ་རུས་ལ་སོགས་འབྱེད། ། རྣལ་འབྱོར་ཕ་རོལ་ཕྱིན་བཅུ་ཡིས། ། རྣམ་རྟོག་མི་མཐུན་ཕྱོགས་རྣམས་འབྱེད། ། ལཱི་ལས་དེ་ལྟར་རྟོགས་ལས་གྲོལ། ། ཅེས་སོ། ། འདི་ལ་གཉིས་ཏེ། ལཱི་ལ་པའི་ཞལ་ནས་ཞེས་པ་ནས། རྟོགས་ལས་གྲོལ་ཅེས་པ་ཡན་གྱིས་བསྟན་ཏེ། དང་པོ་དཔེ་ནི། དབང་དང་ནུས་པ་རྫོགས་པའི་རྣལ་འབྱོར་པ་སེང་གེ་ལྟ་བུ་ཡིན་ཏེ། དེ་ཡང་རྣལ་འབྱོར་རྒྱལ་པོ་སེང་གེ་བཞིན། ཞེས་བྱ་སྟེ། རྒྱལ་པོ་ཞེས་པ་གཅན་གཟན་གྱི་རྒྱལ་པོ་སེང་གེ་ལ་བྱ་སྟེ། དེའི་ཁྱད་པར་ནི། མགོ་ལ་གཡུ་མདོག་གི་རལ་པ་ཚར་ལྔས་བརྒྱན་པའོ། ། དཔེ་དེ་བཞིན་དུ། རྣལ་འབྱོར་རྒྱལ་པོ་ཞེས་པ་ནི། གང་ཟག་ལམ་པ་རྣམས་ཀྱི་ནང་ན་ཡང་དབང་དང་ནུས་པ་རྫོགས་པའི་རྣལ་འབྱོར་པ་ནི་རྒྱལ་པོ་དང་འདྲ་སྟེ། གཡུ་མདོག་གི་རལ་པ་བཞིན་དུ་དབང་རྟགས་སུ་རྫོགས་པའི་སངས་རྒྱས་རིགས་ལྔ་འཆང་། ཞེས་སོ། ། དབང་རྟགས་ཀྱི་རིགས་ལྔ་པོ་དེ་ཡང་བུམ་པའི་དབང་ལ་བརྟེན་ནས་ཉོན་མོངས་པ་རྣམ་པ་ལྔ་དབང་དུ་གྱུར་པས་སྐུ་རིགས་ལྔའི་རྣམ་པ་དང་། ཡེ་ཤེས་ལྔ་རུ་གནས་གྱུར་པ་ལས་མི་མཐུན་པའི་ཕྱོགས་ཀྱི་ཉོན་མོངས་པ་ཐམས་ཅད་ཉེ་བར་ཞི་བའོ། ། དེ་ཡང་འདི་སྐད་བཤད་དེ། སེང་གེ་སྡེར་མོ་བཅུ་དག་གིས། ། གླང་ཆེན་ལ་སོགས་ཤ་རུས་འབྱེད། ། ཅེས་པ་སྟེ། རྩལ་གསུམ་རྫོགས་པའི་སེང་གེ་ལ་ཡོན་ཏན་གྱི་རྣམ་པ་གསུམ་ཡོད་སྐད་དེ། ལུས་སྟོབས་དང་ལྡན་པས་རགས་པའི་ཤ་རུས་ཐམས་ཅད་རིང་པོར་མི་ཐོགས་པར་སྐད་ཅིག་གཅིག་ལ་འབྱེད་པ་དང་། གདུག་པ་ཅན་གྱི་གཅན་གཟན་ཐམས་ཅད་ཟིལ་གྱིས་གནོན་པ་དང་། དཔའ་རྩལ་དང་ལྡན་ཞིང་ཉམ་ང་བ་མེད་པས་མི་མཐུན་པའི་ཕྱོགས་ཐམས་ཅད་དང་བྲལ་བའོ། ། དཔེ་དེ་བཞིན་དུ། རྣལ་འབྱོར་ཕ་རོལ་ཕྱིན་བཅུ་ཡིས། ། རྣམ་རྟོག་མི་མཐུན་ཕྱོགས་ལས་འབྱེད། ། ཅེས་པ་སྟེ། རྣལ་འབྱོར་ཕ་རོལ་ཕྱིན་བཅུ་ཞེས་པ་ནི། ཡུལ་གང་ལ་འདོད་པ་བཞིན་དུ་གཏོང་བ་སྦྱིན་པའི་ཕ་རོལ་ཕྱིན་པ་སྟེ། སེར་སྣའི་མི་མཐུན་པའི་ཕྱོགས་ལས་ཕྱེ་སྟེ་དབུལ་བ་འདོར་བ་དང་། ལུས་ལ་ཉོན་མོངས་པའི་ཚད་པ་མེད་པས་ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་སྟེ། ཚུལ་ཁྲིམས་འཆལ་པའི་མི་མཐུན་པའི་ཕྱོགས་ལས་ཕྱེ་སྟེ་བསིལ་བ་ཐོབ་པའོ། ། ཁྲོ་བ་ལ་སོགས་པ་དུག་ལྔ་ལམ་དུ་གྱུར་པས་བཟོད་པའི་ཕ་རོལ་ཏུ་ཕྱིན་པ་སྟེ། ཞེ་སྡང་དང་ཁོང་ཁྲོ་ལ་སོགས་པའི་མི་མཐུན་པའི་ཕྱོགས་ལས་ཕྱེ་ནས་བཟོད་པ་ཐོབ་པའོ། ཟབ་མོའི་དོན་འབའ་ཞིག་ལས་གཡེང་བའི་རྣམ་པ་གང་ཡང་མེད་པས་བརྩོན་འགྲུས་ཀྱི་ཕ་རོལ་ཏུ་ཕྱིན་པ་སྟེ། ལེ་ལོའི་མི་མཐུན་པའི་ཕྱོགས་ལས་ཕྱེ་ནས་མཆོག་གི་དོན་ལ་སྦྱོར་བར་བྱེད་པའོ། ། བསྐྱེད་རྫོགས་ཀྱི་ཏིང་ངེ་འཛིན་འབའ་ཞིག་ལས་གཞན་པའི་སེམས་མེད་པས་བསམ་གཏན་གྱི་ཕ་རོལ་ཏུ་ཕྱིན་པ་སྟེ། ཉོན་མོངས་པས་གཡེང་བའི་མི་མཐུན་ཕྱོགས་ལས་ཕྱེ་ནས་ས་མ་དྷཱིའི་ཡིད་འཛིན་པར་བྱེད་པའོ། ། དེ་ལྟར་རྟོགས་པ་དང་ལྡན་པས་མ་རིག་པ་ཡེ་ཤེས་སུ་སད་ནས་ཤེས་རབ་ཀྱི་ཕ་རོལ་ཏུ་ཕ